Савыгу өчен бер сискәнү кирәк диләр...

	Казанда яшәүче Айзат Шәмиевкә ярдәм кирәк. Җиде яшен тутырган сабый әле дә ныклап утырмый, үз аякларына басып атлап китә алмый. Әмма шулай да табиблар өмет бирә – вакытында дәваланса, Айзат аякка басачак! Әнисе Ли­лиягә әнә шул сүз кирәк тә! Ул, баласының сызлануларын бетерер өчен, барысына да әзер.	 Айзат вакытыннан алда, нибары 880 грамм булып дөньяга килә. Бу вакытта Лилиянең якыннары да, туганнары да, дуслары да, сабый исән калмас, диләр. Әмма баланың яшәү теләге көчлерәк була. Ул ике ай дигәндә 2 килограмм авырлык җыя. Әле шул вакытта өч тапкыр кү­зенә операция дә ясыйлар. Шуннан соң Айзатны өйгә алып кайталар.
 
 “Баштарак бар да әйбәт кебек иде. Тора-бара эпилепсия өянәк­лә­ре башланды. 1 яше тулганда табиблар аңа бер кочак диагноз куйды. ДЦП, тетрапарез... Улымның баш миенең сул ярымшары начар эшли. Баш эчендә үскән ит  бала­ның үсешен тоткарлап тора да инде”, – ди Лилия. Шәмиевләр гаилә­се, ба­ла­ларының авыру икәнен белгәч тә, куркып калмый. Кире­сен­­­чә, аны ничек тә терелтергә, савыктырырга дип яши башлый. Үз­ләре кебек авыру бала тәр­би­я­ләү­че кешеләр белән аралашып, тер­нәкләндерү үзәк­ләре хакында бе­лә­ләр, баланы ки­рәкле табибларга күрсәтәләр. Үсе­ше тоткарланган ди­­сәләр дә, Айзат, невропатолог бүл­мәсенә кер­гәч, бөтенләй шаккатыра. Ул төс­ләрне дә, формаларны да аера. Әкренләп, сүзләр әй­тергә өйрәнә. Хәтта җөмләләр төзи башлый.

“2013 елда Украинага барып, бер тернәкләндерү үзәгендә дәва­ландык. Әнә шуннан соң Айзатта уңай якка үзгәрешләр күзәтелә баш­­лады. Ул әкренләп утырырга өй­­рәнде. Тик әлегә аяклары, куллары тыңламый. Шуңа да озак утыра алмый, авып китә. Савыгу өчен, йок­­­­лаган нерв күзәнәкләрен уяту, бер сискәнү кирәк диләр”, – ди әни­се.

Айзатның бертуган абыйсы бар. Шөкер, ул сау-сәламәт. Яшь аралары күп булмаса да, абыйсы энесен тәрбияләшергә булыша икән. Лилия дә – көнозын гел баласы янәшәсендә. “Казанда яшәмичә булмый. Биредә мөмкинлекләр күп. ЛФК курслары, массаж ясатыр өчен дә уңайрак. Шуңа күрә кеше фатирында яшибез. Ирем тапкан акча торак өчен түләргә, ашау-эчү­гә китеп бара. Әле ярый әти-әни­ләребез булыша. Алар ярдәме бе­лән дәвалану курслары узабыз. Акчабыз булу белән, аны Айзат өчен генә тотабыз. Күңелдә сабыебыз савыгыр дигән өмет яши.  Мөм­кин­легем булса, мин баламны чит ил табибларына күрсәтер идем. Сабыем өчен барысына әзермен. Аның атлап китүен күрәсем килә. Авыру бала белән яшәү кыенрак. Дарулар да кыйммәт, яхшы табиб­ларга күренү өчен акча кирәк. Ба­ланың башын тикшертим дисәң дә, акчасыз булмый. Томография уз­ды­рып алулар хыялда гына кала. Чөнки җыелган акчаны дәвалану өчен саклап торабыз, – ди Лилия. – Авыру бала үстерүче әниләр мине аңласа да, кайберәүләр башкача карар. Ни генә булмасын, мин баламны ташлап калдыра алмадым. Мин – аның әнисе, Аллаһы Тәгалә без­гә нинди бала биргән, без шуны тәрбияләргә тиеш. Тик кайбер оч­ракта үзебезнең генә көч җитми. Шуңа да мәрхәмәтле кешләрдән ярдәм итүләрен сорарга булдык”.
 
Андыйлар өчен исәп-хисап реквизитлары:

Банк получатель: ОСБ "Банк Татарстан" №8610 ОАО "Сбербанк" г. Казань
Счет получателя: 42307810262210476565/48
БИК: 049205603, К/С: 30101810600000000603
Код подразделения: 0428610062, ИНН:7707083893
Владелец счета: Шамеева Лилия Рамисовна (Айзатның әнисе)
Карта Сбербанк: 639002629007683849
Владелец счета: Шамеева Лилия Рамисовна (Айзатның әнисе) 
	Гөлгенә ШИҺАПОВА	
Ватаным Татарстан

	№ --- | 08.02.2017	


